[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.2.2007

COM(2007) 77 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή, εξ ονόματος της Ευρωπαϊκής Κοινότητας, της Σύμβασης των Ηνωμένων Εθνών για τα δικαιώματα των ατόμων με αναπηρία και του προαιρετικού πρωτοκόλλου της

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με τις συστάσεις της Επιτροπής, το Συμβούλιο εξουσιοδότησε την Επιτροπή να διαπραγματευτεί, για θέματα που εμπίπτουν στην κοινοτική αρμοδιότητα, το σχέδιο σύμβασης των Ηνωμένων Εθνών για τα δικαιώματα των ατόμων με αναπηρία[1].

Οι διαπραγματεύσεις ολοκληρώθηκαν κατά την όγδοη σύνοδο της επιτροπής Ad Hoc που συστάθηκε για τη διαπραγμάτευση της σύμβασης, στη Νέα Υόρκη από τις 14 έως τις 25 Αυγούστου 2006. Στο πλαίσιο της εν λόγω συνόδου ελήφθη η απόφαση να συμπληρωθεί η σύμβαση με προαιρετικό πρωτόκολλο όσον αφορά τις ατομικές επικοινωνίες και με ερευνητική διαδικασία. Αμφότερα τα νομοθετικά μέσα εγκρίθηκαν κατά τη συνέχεια της όγδοης συνόδου της επιτροπής Ad Hoc στις 5 Δεκεμβρίου 2006.

Η Γενική Συνέλευση των Ηνωμένων Εθνών ενέκρινε αμφότερα τα κείμενα στις 13 Δεκεμβρίου 2006. Θα διατίθενται προς υπογραφή από τις 30 Μαρτίου 2007 στη Νέα Υόρκη.

Μία από τις σημαντικότερες οδηγίες διαπραγμάτευσης που έδωσε το Συμβούλιο στην Επιτροπή αφορά την προετοιμασία για την προσχώρηση της Κοινότητας στη σύμβαση και στο πρωτόκολλο της, λόγω της κοινοτικής αρμοδιότητας για ορισμένες πτυχές των εν λόγω μέσων. Το σχέδιο σύμβασης και το σχέδιο πρωτοκόλλου που προκύπτουν από τις διαπραγματεύσεις της Επιτροπής προβλέπουν ότι οι οργανισμοί περιφερειακής ολοκλήρωσης, και ως εκ τούτου η Ευρωπαϊκή Κοινότητα, μπορούν να γίνουν μέλη.

Σε ό,τι αφορά τις υπόλοιπες πτυχές των διαπραγματεύσεων, επετεύχθησαν συν τοις άλλοις οι στόχοι που όρισε το Συμβούλιο με τις οδηγίες του.

Η Επιτροπή εξασφάλισε ότι οι διατάξεις της σύμβασης ευθυγραμμίζονται με τη σχετική νομοθεσία και νομολογία της ΕΕ, π.χ. ως προς τους ορισμούς των διακρίσεων και της μη διάκρισης στην εργασία. Από αυτήν την άποψη, αξίζει να σημειωθεί ότι η άρνηση εύλογης εξυπηρέτησης πλέον αναγνωρίζεται διεθνώς ως μορφή διάκρισης. Η αναπηρία ορίζεται σύμφωνα με σειρά κριτηρίων που αντικατοπτρίζουν αφενός το κοινωνικό πρότυπο της αναπηρίας και αφετέρου την πρόσφατη νομολογία του ΔΕΚ για τον ορισμό της αναπηρίας (υπόθεση C-13/05).

Επειδή ορισμένα κράτη δήλωσαν την πρόθεσή τους να προβούν στην υπογραφή των εν λόγω μέσων μόλις διατεθούν προς υπογραφή στη Νέα Υόρκη, η Ευρωπαϊκή Κοινότητα πρέπει επίσης να βρίσκεται σε θέση να υπογράψει. Για το λόγο αυτό, η Προεδρία του Συμβουλίου πρέπει να ορίσει τα αρμόδια πρόσωπα για την υπογραφή της σύμβασης των Ηνωμένων Εθνών για τα δικαιώματα των ατόμων με αναπηρία και του προαιρετικού πρωτοκόλλου της, εξ ονόματος της Ευρωπαϊκής Κοινότητας.

Η πρόταση απόφασης του Συμβουλίου που υποβλήθηκε εκ μέρους της Επιτροπής περιλαμβάνει ένα μόνο άρθρο που εξουσιοδοτεί τον Πρόεδρο του Συμβουλίου να ορίσει τα αρμόδια για την υπογραφή πρόσωπα, εξ ονόματος της Ευρωπαϊκής Κοινότητας, της σύμβασης των Ηνωμένων Εθνών για τα δικαιώματα των ατόμων με αναπηρία και του προαιρετικού πρωτοκόλλου της.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή, εξ ονόματος της Ευρωπαϊκής Κοινότητας, της Σύμβασης των Ηνωμένων Εθνών για τα δικαιώματα των ατόμων με αναπηρία και του προαιρετικού πρωτοκόλλου της

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 13 και 95, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,

την πρόταση της Επιτροπής,

Εκτιμώντας τα ακόλουθα:

(1) Η Επιτροπή διαπραγματεύτηκε εξ ονόματος της Κοινότητας, την προσχώρηση της Κοινότητας στη σύμβαση των Ηνωμένων Εθνών για τα δικαιώματα των ατόμων με αναπηρία και στο προαιρετικό της πρωτόκολλο.

(2) Οι διαπραγματεύσεις ολοκληρώθηκαν με επιτυχία και τα μέσα που προέκυψαν θα προσφέρονται προς υπογραφή εκ μέρους των κρατών μελών και, στο πλαίσιο των αρμοδιοτήτων τους, των οργανισμών περιφερειακής ολοκλήρωσης, στην έδρα των Ηνωμένων Εθνών στη Νέα Υόρκη στις 30 Μαρτίου 2007.

(3) Καθώς τα κράτη μέλη δήλωσαν την πρόθεσή τους να προβούν στην υπογραφή των εν λόγω μέσων μόλις διατεθούν προς υπογραφή στη Νέα Υόρκη, η Ευρωπαϊκή Κοινότητα πρέπει επίσης να βρίσκεται σε θέση να υπογράψει.

(4) Με την επιφύλαξη πιθανούς σύναψής της σε μεταγενέστερη ημερομηνία, η σύμβαση και το προαιρετικό της πρωτόκολλο πρέπει να υπογραφούν εξ ονόματος της Κοινότητας.

ΑΠΟΦΑΣΙΖΕΙ:

Άρθρο μόνο

(1) Με την επιφύλαξη πιθανούς σύναψής της σε μεταγενέστερη ημερομηνία, ο Πρόεδρος του Συμβουλίου εξουσιοδοτείται να ορίσει τα αρμόδια πρόσωπα για την υπογραφή, εξ ονόματος της Κοινότητας, της σύμβασης των Ηνωμένων Εθνών για τα δικαιώματα των ατόμων με αναπηρία και του προαιρετικού της πρωτοκόλλου.

(2) Το κείμενο της σύμβασης και του προαιρετικού της πρωτοκόλλου επισυνάπτονται στην παρούσα απόφαση.

Βρυξέλλες,

Για το Συμβούλιο,

Ο Πρόεδρος

[1] Απόφαση της 24ης Μαΐου 2004.